open-index/open-wikipedia-markdown huggingface dataset:
Իսպիր Խարաջանյան

**Իսպիր Հովհաննեսի Խարաջանյան** (), հայ դիրիժոր։ Դաշնակահար Րաֆֆի Խարաջանյանի հայրը։ ՀԽՍՀ վաստակավոր արտիստ (1956)։

## Կենսագրություն
Իսպիր Խարաջանյանը ծնվել է 1908 թվականին Բագրևանդի գավառի Խաստուր գյուղում։

1938 թվականին ավարտել է Լենինգրադի կոնսերվատորիայի դիրիժորության բաժինը, իսկ 1941 թվականին՝ ասպիրանտուրան։

1941–46 թվականներին եղել է Հայաստանի սիմֆոնիկ նվագախմբի, 1946–60 թվականներին՝ Երևանի օպերայի և բալետի թատրոնի, 1960–82 թվականներին Երևանի երաժշտական կոմեդիայի թատրոնի դիրիժոր։

Ղեկավարել է Պյոտր Չայկովսկու «Կարապի լիճ» բալետը, «Եվգենի Օնեգին», Ալեքսանդր Գլազունովի «Ռայմոնդա», Շառլ Գունոյի «Ֆաուստ», Արմեն Տիգրանյանի «Անուշ» և այլ օպերաներ, նաև Աղասի Այվազյանի «Սերը աստղերի տակ», Վարդան Տիգրանյանի «Շիրակ, իմ սեր», Ստեփան Ջրբաշյանի «Երազիկ» և այլ օպերետներ։

Խարաջանյանի ղեկավարությամբ Երևանում առաջին անգամ կատարվել են Գրիգոր Եղիազարյանի «Հայաստան», Հարո Ստեփանյանի 3-րդ, Պյոտր Չայկովսկու «Մանֆրեդ» սիմֆոնիաները, Ռիխարդ Վագների «Նյուրնբերգյան մայստերզինգերներ» և «Տանհոյզեր» օպերաների նախերգանքները և այլ գործեր։

Խարաջանյանի արվեստն աչքի է ընկել երկերի ոճային ճշգրիտ մեկնաբանմամբ, քնարական հուզականությամբ։

Կատեգորիա:Հայ դիրիժորներ
Անի Կասեր-Ղազարյան

**Կասեր-Ղազարյան Անի** (), դաշնակահարուհի։

## Կենսագրություն
Անի Կասեր-Ղազարյանը ծնվել է 1942 թվականին Կոստանդնուպոլիսում։

Նախնական երաժշտական կրթությունն ստացել է ծննդավայրում՝ աշակերտելով Աշխեն Գավաֆյանին։

1949 թվականին Կոստանդնուպոլիսում համերգի ժամանակ հանրահայտ դաշնակահար Ա. Կորտոն, լսելով Անի Կասեր-Ղազարյանի կատարումը, առաջարկել է ուսումը շարունակել Փարիզում։ Նույն թվականին ընդունվել է Ֆրանսիայի «Էքոլ Նորմալ» երաժշտական դպրոցը (դասատու՝ Ժ. Ժանթիյի), 1955 թվականին ավարտել է Փարիզի կոնսերվատորիան (1-ին մրցանակ)։

1963 թվականին Զալցբուրգում մասնակցել է մենակատարների միջազգային, Լեհաստանում՝ Ֆրեդերիկ Շոպենի անվան (արժանացել է մրցանակի) փառատոներին, ապա Վարշավայում՝ շոպենյան համերգներին։

Համերգներով շրջագայել է Շվեյցարիայում, Գերմանիայում, Ավստրիայում, Ֆրանսիայում, Լիբանանում, ԱՄՆ-ում, Թուրքիայում. նվագացանկում՝ Յոհան Սեբաստիան Բախի Դո մինոր «Գավոտ», Լյուդվիգ վան Բեթհովենի ֆա մաժոր «Սոնատին», Թ. Լաքի «Բալլադ», Պյոտր Չայկովսկու «Արտույտ» և այլ գործեր։

1970-ից՝ Ստոկհոլմի պետական սիմֆոնիկ նվագախմբի մենակատարուհի է։

1972–74 թվականներին եղել է ԱՄՆ-ի Մինեսոտայի համալսարանի պրոֆեսոր։

Կատեգորիա:Հայ դաշնակահարուհիներ
Մարիանա Բրիդի Կոստա

**Մարիանա Բրիդի Կոստա** (*Mariana Bridi Costa*, ), հայտնի է նաև որպես **Մարի**, բրազիլացի մոդել։

## Կենսագրություն
Մարիանան իր կարիերան սկսել է 14 տարեկանից՝ մասնակցելով մրցույթների ու նորաձևությանն առնչվող միջոցառումների։ 2006 թվականին 4-րդ տեղն է գրավել *Miss World Brazil* գեղեցկության մրցույթում։ 2007 թվականին մասնակցել է *Miss Bikini International* մրցույթին։

Այդ նույն տարում մասնակցել է Հարավային Աֆրիկայում անցկացված *Face Of The Universe* (Տիեզերքի դեմքը) մրցույթին և ճանաչվել չորրորդը։ Չորրորդ տեղն է գրավել նաև *Miss World 2008* մրցույթում։

2008 թվականի դեկտեմբերին Բրիդին հիվանդացել է։ Սկզբում կարծել են, թե քարեր ունի երիկամներում։ Հունվարի սկզբներին ախտորոշել են միզուղիների վարակվածություն, որը գնալով բարդացել է, վերածվել սեպտիկ շոկի, որի պատճառը բակտերիալ վարակն էր, հավանաբար *Pseudomonas aeruginosa*, որը դժվար է բուժման ենթարկվում, քանի որ դիմադրում է հակաբիոտիկների մեծագույն մասին և աստիճանաբար հանգեցնում է սեփսիսի։

Հիվանդությունը կարճ ժամանակամիջոցում չափազանց խորացել է։ Փորձելով փրկել աղջկա կյանքը՝ հունվարի երկրորդ կեսին կտրել են նրա ոտքերն ու ձեռքերը, ստամոքսի մի մասը։

### Մահը
Աղջիկը մահացել է 2009 թվականի հունվարի 24-ին, Espírito Santo հոսպիտալում։ Մահվան պատճառը, ինչպես նշվել է բժիշկների եզրակացության մեջ, եղել է բարդացած, խորացած սեփսիսը, միզուղիների վարակվածությունը, ներքին արնահոսությունը, որը հանգեցրել է մի շարք օրգանների դիսֆունկցիայի։

Այս դեպքը ուշադրություն է գրավել գրեթե աշխարհով մեկ, ցավակցության ու գոտեպնդման և աջակցության հեռագրեր են ստացվել աշխարհի բոլոր ծայրերից։ Հազարից ավելի մարդ է մասնակցել չափազանց վաղաժամ վախճանված գեղեցիկ աղջկա հուղարկավորությանը։

## Ծանոթագրություններ

## Արտաքին հղումներ
* Պաշտոնական կայքէջը
*Personal video of Mariana Bridi on Youtube, located in ''"Praia do Espelho"''

Կատեգորիա:Մոդելներ
Կատեգորիա:Բրազիլացի մոդելներ
Շիրետոկո (լեռ)

**Շիրետոկո** կամ **Շիրետոկո լեռ** (ճապ.՝ 恵庭岳),  ստրատոհրաբուխ Ճապոնիայում։ Հրաբուխի բարձրությունը ծովի մակարդակին համեմատ 1253,9 մ է։  Այն գտնվում է Հոկայդոյի Շիրետոկո թերակղզու վրա։ Լեռը կազմված է ոչ ալկալի քարերից և անդեզիտից։
ձախից|մինի|200x200փքս| Մա ռելիեֆ

## Ծանոթագրություններ

## Արտաքին հղումներ
* Շիրետոկո Դեյք - Ճապոնիայի երկրաբանական ծառայություն

Կատեգորիա:Հոկայդո նահանգապետություն
Կատեգորիա:Հրաբուխներ
Կատեգորիա:Ճապոնիա
Կատեգորիա:Ճապոնիայի հրաբուխներ
Սուրբ Աստվածածին մայր տաճար

**Սուրբ Աստվածածին աթոռանիստ մայր տաճար,** կամ հայտնի որպես **Սուրբ Աստվածածին Հայրապետական եկեղեցի** (), Հայ առաքելական եկեղեցի Թուրքիայի Ստամբուլ քաղաքի Ֆաթիհ պատմական կենտտրոնի Գում Գափու թաղամասում։ Այն Պոլսո հայոց պատրիարքության եկեղեցին է, որն իր գրասենյակներն ունի հենց նույն փողոցի եկեղեցու դիմաց։

## Պատմություն
Մայր տաճարի կառուցման ստույգ թվականը հայտնի չէ։ Այն նախապես կառուցվել է որպես բյուզանդական եկեղեցի։ Այն Ստամբուլի մեծագույն եկեղեցին է։ Եկեղեցին պոլսահայոց աթոռանիստ մայր տաճար է դարձել 1641 թվականին։ 1645-ին եկեղեցին հրդեհվել է և վերակառուցվել է նույն թվականին։ 1718 թվականին եկեղեցին և պատրիարքարանը կրկին հրդեհվեց։ Մեկ տարի հետո այն կրկին վերակառուցվեց։ Հաջորդ հրդեհը եկեղեցուն վնասներ է հասցրել 1762 թվականին։ Եկեղեցին և պատրիարքարանն ամենաշատը վնասվել են 1826 թվականի հրդեհի հետևանքով։

1834 թվականին եկեղեցու հարևանությամբ բացվեց Հարություն Պեզճյանի անունը կրող վարժարանը (Պեզճեան մայր վարժարան)։

Մայր Եկեղեցին մասնակի վերանորոգվել է 1847 թվականին, իսկ 1870-ին Մկրտիչ Վանեցի Խրիմյան Պատրիարքի (Հայրիկ) ջանքերով ավագ դռան առջև կառուցվել է քարաշեն զանգակատունը, որ 1999 թվականի երկրաշարժի ժամանակ վնասվեց։ Պատմության ընթացքում զանազան հրդեհներ կրած եկեղեցին վերջին անգամ վերանորոգվել է 1902 և 1985 թվականներին։ Կից կար նաև դպրոց։

Հայոց ցեղասպանության 100-րդ տարելիցին ընդառաջ Սուրբ Աստվածածին եկեղեցու պատին հայատյաց գրառումներ էին հայտնվել՝ «1915-ը՝ օրհնյալ տարի»։

## Տես նաև
* Հայերը Թուրքիայում

## Ծանոթագրություններ

Կատեգորիա:17-րդ դարի հայկական վանքեր և եկեղեցիներ
Կատեգորիա:Հայկական քրիստոնեական տաճարներ
Կատեգորիա:Ստամբուլի հայ առաքելական եկեղեցիներ
Կատեգորիա:Տաճարներ այբբենական կարգով
Կատեգորիա:Ֆաթիհ
Շնորհալի (երգչախումբ, Մեծի Տանն Կիլիկիո կաթողիկոսություն)

«**Շնորհալի**», Մեծի Տանն Կիլիկիո կաթողիկոսության խառը երգչախումբը։ Հիմնադրվել է 1973 թվականին՝ Զարեհ վարդապետ Ազնավուրյանի և Գևորգ Գանտահարյանի ջանքերով՝ Ներսես Շնորհալու մահվան 800-ամյակի կապակցությամբ։ Կազմում ընդգրկվել են 45 երգիչ, ջութակահարների և թավջութակահարների խումբ, խմբավարներ՝ Զավեն աբեղա Նաջարյան, Թորգոմ վարդապետ Տոնոյան, կոնցերտմայստեր՝ Մարիա Փափազյան։

Եկեղեցական տոներին և հանդիսավոր օրերին կատարում է Սբ. Պատարագի երգասացությունը, հանդես է գալիս նաև համերգներով. երկացանկում ընդգրկած են հայ ազգային և հոգևոր երգեր։

2019 թվականի հունվարին Բեյրութի Սբ Ժոզեֆ համալսարանում ներկայացրել է հատվածներ Ա. Տիգրանյանի «Անուշ» և «Դավիթ Բեկ» օպերաներից։

## Ծանոթագրություններ

Կատեգորիա:Հայկական երգչախմբեր
Վիլհելմ Շպեռլինգ

**Վիլհելմ Շպեռլինգ** (),  գերմանացի դիրիժոր-կապելմայստեր, նվագել է փողային և լարային գործիքներ։

## Կենսագրություն
Վիլհելմ Շպեռլինգը ծնվել է 1874 թվականի հունվարի 1-ին Քյոնիգսբերգում։ 1914 թվականին տեղափոխվել է Հայաստան. 1914-1927 թվականներին ղեկավարել է Երևանի կայազորի և ռուսական արական գիմնազիայի փողային նվագախմբերը։ Նրա զինվորական նվագախումբը մեծապես նպաստել է եվրոպական փողային երաժշտության տարածմանը Հայաստանում։

1923 թվականին Ռոմանոս Մելիքյանը Վիլհելմ Շպեռլինգին հրավիրել է նորաստեղծ Երևանի պետական կոնսերվատորիա, որտեղ նա հիմնադրել է փողային, ապա՝ կոնտրաբասի բաժինները և ղեկավարել փողային գործիքների բոլոր դասարանները։

Որպես կազմակերպիչ և կատարող (կոնտրաբասահար, ֆագոտահար)՝ 1924 թվականին մասնակցել է Ա. Սպենդիարյանի հեղինակային սիմֆոնիկ համերգին, ինչպես նաև ԵՊԿ սիմֆոնիկ նվագախմբի (1925) գործունեությանը. վերջինս դարձել է Հայկական ԽՍՀ-ում ապագա բոլոր նվագախմբերի ստեղծման և սիմֆոնիկ երաժշտության սկզբնավորման հիմքը։

Խորհրդային կարգեր հաստատվելու օրերին (1920) Վիլհելմ Շպեռլինգն իր նվագախմբով դիմավորել է Կարմիր բանակի մուտքը Հայաստան։ Նրա կերպարը մար­մնավորվել է 1960 թվականին «Հայֆիլմ» կինոստուդիայի նկարահանած «Նվագախմբի տղաները» ֆիլմում (ռեժիսորներ՝ Հ. Մալյան, Հ. Մարգարյան)։

1931 թվականին Վիլհելմ Շպեռլինգին անհիմն մեղադրանքով 5 տարով աքսորել են Միջին Ասիայի համակենտրոնացման ճամբար։ Կալանքից հետո հաստատվել է Տաշքենդում. եղել է կրկեսի դիրիժոր, մասնակցել երաժշտական դրամաների ստեղծմանը (ներդաշնակում, գործիքավորում), 1944 թվականին հրավիրել են Բուխարա, սակայն ճանապարհին չպարզված հանգամանքներում Վիլհելմ Շպեռլինգն անհետացել է։
## Ստեղծագործություն
Գրել է «Սգո քայլերգ» (նվիրված է Ա. Սպենդիարյանի հիշատակին, հրատարակվել է 1930 թվականին), հայկական 2 երգ (հրատարակվել են 1931 թվականին)՝ հոբոյի, անգլիական եղջերափողի և նվագախմբի, տրիո՝ ֆլեյտայի և 2 գալարափողի, ֆանտազիաներ՝ տրոմբոնի և դաշնամուրի, փողի և դաշնամուրի, «Փայլուն կոնցերտ»՝ տրոմբոնի և դաշնամուրի համար և այլն։

## Ծանոթագրություններ

## Գրականություն
* Будагян А., Маилян Г., Вильгельм Шперлинг, Е., 2016.

Կատեգորիա:Գերմանացի երաժիշտներ
Կատեգորիա:Գերմանացի դիրիժորներ
Կատեգորիա:Ստալինյան բռնաճնշումների զոհեր Հայաստանում
Ռեալիզմ (երաժշտություն)

**Ռեալիզմ**, իրապաշտություն, երաժշտության մեջ ռեալիզմի մասին օրինաչափորեն խոսվում է այն դեպքում, երբ կոմպոզիտորը, խոսքի, բեմական գործողության կամ կենցաղային ու համադրային ժանրերով պայմանավորված, տեսողական ու իմաստային զուգորդումների միջոցով հստակեցնում է երաժշտական կերպարները։

Ռեալիզմի միտումները (բնության և կենցաղի կենդանի, ակնհայտ պատկերներ, մարդկային բնավորությունների հոգեբանորեն որոշակի ուրվանկարներ) առաջացել են Վերածննդի դարաշրջանում, զարգացել բարոկկոյի և կլասիցիզմի շրջանների երաժշտության մեջ, 18-րդ դարում վառ կերպով դրսևորվել իտալական, ֆրանսիական, ռուսական կոմիկական օպերայում և գերմանական զինգշպիլում։

19-րդ դարի 2-րդ կեսին Ժորժ Բիզեն («Կարմեն»), Ջուզեպպե Վերդին («Օթելլո», «Ֆալստաֆ»), մասամբ՝ Ռիխարդ Վագները («Նյուրնբերգյան մայստերզինգերներ») և այլ հեղինակներ ստեղծել են սոցիալապես տիպականացված, հոգեբանական բազմաշերտ կերպարներ, որով արևմտաեվրոպական երաժշտության մեջ նշանավորվել է ռեալիզմի ձևավորումը։ Ավելի վաղ այդ մեթոդը (որպես քննադատական ռեալիզմ) հաստատվել է ռուսական երաժշտության մեջ (Ալեքսանդր Դարգոմիժսկու ռոմանսներն ու «Ջրահարսը» օպերան), որի նախապատրաստմանը մեծապես նպաստել է Միխայիլ Գլինկան («Իվան Սուսանին»)։

Երաժշտության մեջ ռեալիզմի առավել բարձրարվեստ գործերից են «Հզոր խմբակ»-ի կոմպոզիտորների՝ Մ. Պ. Մուսորգսկու, Ալեքսանդր Բորոդինի, մասամբ՝ ռոմանտիզմի գծերը պահպանող Նիկոլայ Ռիմսկի-Կորսակովի և Պյոտր Չայկովսկու երկերը։

Հայ երաժշտության մեջ ռեալիզմի միտումներն ի հայտ են եկել դեռևս հայրեններում, անտունիներում, տաղերում, «Սասնա ծռեր» էպոսի երաժշտական հատվածներում, ավելի ուշ՝ Քրիստափոր Կարա-Մուրզայի, Ե. Բաղդասարյանի, Գ. Սյունու և այլ ժողովրդական երգերի մշակումներում։ Կոմիտասը ռեալիզմը որպես ստեղծագործական մեթոդ փայլուն կերպով կիրառել է իր ստեղծագործության մեջ։ Ռեալիզմի հատկանիշներ դրսևորվել են նաև Արամ Խաչատրյանի, Հարո Ստեփանյանի, Արմեն Տիգրանյանի, Ռոմանոս Մելիքյանի և ազգային կոմպոզիտորական դպրոցի ուրիշ ներկայացուցիչների երկերում։

Կատեգորիա:Երաժշտական եզրույթներ
Վյաչեսլավ Եդիգարյան

**Վյաչեսլավ Արշավիրի Եդիգարյան** (), հայ երաժիշտ, դաշնակահար, մանկավարժ, արվեստագիտության թեկնածու (2004), դոցենտ (2005)։

## Կենսագրություն
Վյաչեսլավ Եդիգարյանը ծնվել է Բաքվում, 1947 թվականի օգոստոսի 23-ին։ Կրթություն է ստացել է Բաքվի Ա. Զեյնալլիի անվան երաժշտական ուսումնարանում (1965, դասատու՝ Ռ. Լևինա) և Բաքվի կոնսերվատորիայի (1970) դաշնամուրի բաժիննեում։

1970-1974 թվականներին Վյաչեսլավ Եդիգարյանն աշխատել է Սումգայիթի երաժշտական ուսումնարանում, 1972-1974 թվականներին եղել է դաշնամուրի բաժնի վարիչը։ 1974 թվականից դասավանդել է Հայկական պետական մանկավարժական համալսարանում, 2009-2012 թվականներին եղել է ամբիոնի վարիչ։ Միաժամանակ՝ 1974-1984 թվականներին, Վյաչեսլավ Եդիգարյանը եղել է Երևանի Ռոմանոս Մելիքյանի անվան երաժշտական ուսումնարանի դասատու։

Որպես մենակատար և կոնցերտմայստեր երաժիշտը համերգներով հանդես է եկել կամերային անսամբլի հետ։

«Դաշնամուրի դասավանդման մեթոդիկա» (1999) ձեռնարկի համահեղինակ է։

## Հրապարակումներ
*Դաշնամուրի դասավանդման մեթոդիկա։ Ուսունական ձեռնարկ։ Եր., , 1999, 120 էջ։
*Фортепианное творчество Александра Арутюняна: монографическое исследование. Ер., “Комитас”, 2011, 230 с.
* “О Прелюдии-поэме (1943) Александра Арутюняна” / Сборник научных работ Армянского государственного педагогического университета им. Х.Абовяна. – Ер., “Манкаварж”, 2002, с.327-334.
* “Рапсодия “Наши старые песни” в ракурсе фортепианного стиля А.Арутюняна”. Ер., “Комитас”, 2004, 36 с.
* “Об одном пианистическом навыке и о связи исполнительских навыков с музыкальным мышлением” / Երեվանի Կոմիտասի անվ. պետական կոնսերվատորիա։ Ուսումնամեթոդական աշխատանքների ժողովածու։ Պրակ 1։ - Եր., 2004, էջ 63-69։
*О проявлениях "манерности" в исполнительском искусстве / Երեվանի Կոմիտասի անվ. պետական կոնսերվատորիա։ Ուսումնամետոդական աշխատանքների ժողովածու։ Պրակ 3։ - Եր., 2006, էջ 96-108։
*Что мы называем "школой" в теории и практике музыкального исполнительства / Армгоспедуниверситет им. Х.Абовяна. Сборник материалов 53-й юбилейной научной конференции. Ч.2.- Ер., "Манкаварж", 2008, с.87-89.
* Об определении понятия "нюанс" /Երեվանի Կոմիտասի անվ. պետական կոնսերվատորիա։ Ուսումնամեթոդական աշխատանքների ժողովածու։ Պրակ 7։ - Եր., 2010, էջ 338-346։
* К вопросу оценки деятельности редактора музыкального произведения /Армгоспедуниверситет им. Х.Абовяна. Сборник материалов 54-й юбилейной научной конференции. Ч.2.- Ер., "Манкаварж", 2010, с.116-118.
*Педагогический анализ как метод подготовки педагога к проведению фортепианного урока /Եր., , 2013, N 4:

## Ծանոթագրություններ

## Արտաքին հղումներ
*Воспитание интонационной выразительности на примере Этюда для фортепиано ми-бемоль минор Андрея Эшпая
*Արվեստաբանության թեկնածու, դոցենտ Վյաչեսլավ Եդիգարյանի դասարանական համերգը

Կատեգորիա:Դաշնակահարներ
Կատեգորիա:Մանկավարժներ
Կատեգորիա:Արվեստագիտության թեկնածուներ
Կամիլա Ալվես

**Կամիլա Ալվես** (. ), բրազիլացի մոդել, դերասանուհի, դիզայներ։ 2001 թվականից ապրում ու աշխատում է ԱՄՆ-ում՝ Նյու Յորք քաղաքում։

Կամիլան նկարահանվել է այնպիսի բրենդների գովազդերում, ինչպիսիք են Levi's-ը, Giorgio Armani-ն, *Triumph*-ը, Escada-ն, մասնակցել է Valentino-ի, *Kaufman Franco*-ի, Paco Rabanne-ի, Hugo Boss-ի կազմակերպած ցուցադրություններին։ Բացի այդ, հանդես է եկել որպես Billabong-ի, Chopard-ի, Christian Dior-ի, *Datelli*-ի, Harley-Davidson-ի, Levi's-ի, Mango-ի, Neiman Marcus-ի, Pinko-ի, Shell-ի, Target-ի և հանրահայտ այլ ֆիրմաների գովազդային դեմքը։

2008 թվականին ներկայացրել է Muxo ապրանքանիշի պայուսակների իր սեփական գիծը։

2013 թվականի ապրիլին պայմանագիր է կնքել հագուստի Macy's I.N.C. International Concepts գծի գովազդային դեմքի դերում հանդես գալու համար։

## Անձնական կյանք
2012 թվականի հունիսի 9-ին ամուսնացել է դերասան Մեթյու Մըքքոնահի հետ (նախքան հարսանիքը 5 տարի հանդիպել էին, շփվել)։ Ամուսնական զույգը երեք երեխա ունի. տղան՝ Լևի Ալվես-Մըքքոնահին (ծնվ. 07.07.2008), դուստրը՝ Վիդա Ալվես-Մըքքոնահին (ծնվ. 03.01.2010) և մյուս տղան՝ Լիվինգստոն Ալվես-Մըքքոնահին (ծնվ. 28.12.2012):

## Մարդասիրական գործունեություն
2010 թվականին Ալվեսն ամուսնու հետ հիմնել է Just Keep Livin' հիմնադրամը, որը 2019 թվականից համագործակցում է նորաձևության Veronica Beard բրենդի հետ։

COVID-19-ի համավարակի ժամանակ՝ 2020 թվականի մայիսին, ամուսնական զույգը 100 հազարից ավելի բժշկական դիմակ է անվճար բաշխել Տեխասի բուժհիմնարկներին։

## Ֆիլմագրություն

## Երաժշտական տեսահոլովակներ

## Ծանոթագրություններ

## Արտաքին հղումներ
* 

Կատեգորիա:Ապրող անձինք
Կատեգորիա:Բրազիլացի դերասանուհիներ
Կատեգորիա:Բրազիլացի հաղորդավարներ
Կատեգորիա:Բրազիլացի մոդելներ
Կատեգորիա:Դիզայներներ
Կատեգորիա:Մոդելներ
Կատեգորիա:Նորաձևության դիզայներներ
Լևոն Եղիազարյան

**Լևոն Եղիազարյան** (), հայ խմբավար, բանահավաք։

## Կենսագրություն
Լևոն Եղիազարյանը ծնվել է Շուշիում, 1862 թվականին։ Երկար տարիներ գործել է Փարիզում, որից հետո մեկնել է Հարավսլավիա։ 
1925 թվականից հաստատվել է Ռումինիայում, եղել է երգչախմբերի ղեկավար, տեղի «Գացետա», «Տրանսիլվանիա» և այլ թերթերում տպագրել է հայ երաժշտության մասին հոդվածներ։

Լևոն Եղիազարյանը հավաքել է Արցախի և հայկական այլ գավառների մի շարք հայկական ժողովրդական, աշուղական երգեր, որոնցից մոտ 40-ը հրատարակել է «Ցավի ծաղիկը» ժողովածուում։ Նրա հավաքած բանահյուսության նմուշներից ռումին կոմպոզիտոր Ջ. Էնեսկուն և իտալացի կոմպոզիտոր Օ. Ռեսպիգին մշակել և բազմաձայնել են երգչախմբի համար։

Լևոն Եղիազարյանը մահացել է Ռումինիայի Բրաշով քաղաքում, 1927 թվականին։

## Արտաքին հղումներ

Կատեգորիա:Հայ խմբավարներ
Կատեգորիա:Հայ բանահավաքներ
Ռոնդո (երաժշտություն)

**Ռոնդո** (, , < rond – շրջան), երաժշտական ստեղծագործության կառուցվածքի ձև, որտեղ թեման 
կրկնվում է նվազագույնը 3 անգամ, իսկ կրկնությունների միջև անցնում են նոր նյութեր (ABACA) կամ թեմայի տարբերակներ (AA1AA2A)։

Թեման կոչվում է ռեֆրեն կամ գլխավոր թեմա և ամեն անգամ հնչում է հիմնական տոնայնությամբ։ Միջին հատվածներն անվանում են էպիզոդ (BCD), 
որոնք հնչում են հիմնականում այլ տոնայնություններով։

Ռոնդոյի ձևը ծագել է ժողովրդական շուրջպարերից, որտեղ անընդհատ փոփոխվող երաժշտկան նյութը (էպիզոդները կամ նախերգ) փոխընդմեջ վերադառնում է հիմնական անփոփոխ թեմային։ Տարբերում են ռոնդոյի պարզ (մասերը չունեն կապող հատվածներ ու զարգացման միասնական 
գիծ, գործածել են առավելապես ֆրանսիացի կլավեսինահարները և անվանել մոնոթեմատիկ) և բարդ (ունեն կապող հատվածներ ու զարգացման միասնական 
գիծ, գործածել են առավելապես կլասիցիզմի դարաշրջանի կոմպոզիտորները) տեսակներ։

Պրոֆեսիոնալ երաժշտության մեջ առաջին անգամ օգտագործել են 17–18-րդ դարերի ֆրանսիացի կլավեսինահարները երգ-պարային մանրանվագներում և 
անվանել հնագույն կամ քառյակային ռոնդո։

Վիեննական դասական ռոնդոյում ռեֆրենն ընդլայնված է, նրա և էպիզոդների միջև հանդիպում են կապող հատվածներ, մասերի միջև առաջացող հակադրությունը ձևը դարձնում է դինամիկ և հաճախ հանգեցնում եզրափակող մասի՝ կոդայի։ Երբեմն ռոնդոն ընդունում է սոնատային ձևի հատկանիշներ (Ռ-սոնատ)։

Ռոմանտիզմի դարաշրջանում առաջացել են բազմամաս ռոնդոներ։ Ռոնդոյի հետագա զարգացումը (20-րդ դարից) բնորոշվում է ձևի ազատ մեկնաբանմամբ, հնարավոր է ռեֆրենի հիմնովին փոփոխված կրկնությունը։

Ռոնդոյի ձևով գրվել են ինքնուրույն ստեղծագործություններ, հաճախ՝ դրանց առանձին մասեր, նաև օպերային կամ բալետային երաժշտության պատկերներ։

Կատեգորիա:Երաժշտական եզրույթներ
Վինչեստերներ (հեռուստասերիալ)

«**Վինչեստերներ**» (), մռայլ ֆենտեզի և դրամա ժանրի ամերիկյան հեռուստասերիալ, որի հեղինակներն են Ռոբի Թոմփսոնը, Ջենսեն Էքլսը և Դանիելա Էքլսը։ Հանդիսանում է «Գերբնականը» հեռուստասերիալի սփին օֆֆը և պրիկվելը։ Պրեմիերան կայացել է 2022 թվականի հոկտեմբերի 11-ին՝ The CW հեռուստաալիքով։

## Սյուժե
Հեռուստասերիալի իրադարձությունները տեղի են ունենում 1970-ականներին։ Դին Վինչեստերը պատմում է իր ծնողների՝ Ջոն Վինչեստերի և Մերի Քեմփբելի ծանոթության, սիրո և հրշեների դեմ պայքարի մասին պատմությունը, որոնցից յուրաքանչյուրը որոնում է իր ծնողներին։

## Դերերում
### Հիմնական կազմ
* Մեգ Դոնելի՝ Մերի Քեմփբել
* Դերեկ Ռոջեր՝ Ջոն Վինչեստեր
* Նիդա Հուրշիդ՝ Լատիկա Դեսաի, սկսնակ և երիտասարդ որսորդ
* Ջոջո Ֆլեյթես՝ Կառլոս Սրերվանտես, դեմոնների դեմ պայքարող ինքնավստահ որսորդ
* Դեմետրիա ՄակՔիննի՝ Ադա Մոնրո, օկուլտիզմով հետաքրքվող կին, որը ունի սեփական գրախանութ
* Բիանկա Քայլիչ՝ Միլլի Վինչեստեր, Ջոնի մայրը

### Երկրորդական կազմ
* Ջենսեն Էքլս՝ Դին Վինչեստեր (պատմող)
* Գիլ ՄակՔիննի՝ Հենրի Վինչեստեր
* Թոմ Ուելինգ՝ Սեմյուել Քեմփբել
* Բրիջեթ Ռիգան՝ Զիլ Ռոքսի

### Հրավիրված աստղեր
* Ռոբ Բենեդիկտ՝ Տանգո
* Ռիչարդ Սփեյթ կրտեր՝ Լոկի

## Էպիզոդներ

## Արտադրություն
### Մշակում
2021 թվականի հունիսի 24-ին հայտարարվել է, որ The CW հեռուստաալիքը սկսել է «Գերբնականը» հեռուստասերիալի պրիկվելի մշակումը, այն ստացել է «Վինչեստերներ» անվանումը, որի սյուժեն կենտրոնացված է Սեմի և Դինի ծնողների՝ Ջոնի և Մերիի վրա։ Գործադիր պրոդյուսերներն են Ջենսեն Էքլսը և նրա կինը՝ Դանիելլա Էքլսը, իսկ սցենարիստը Ռոբի Թոմփսոնն է, որը նաև եղել «Գերբնականի» սցենարիստը։ Էքլսը նաև հանդես է գալիս պատմողի դերում։ 2022 թվականի փետրվարի 3-ին պատվիրվել է պիլոտային էպիզոդը, որի ռեժիսորը եղել է Գլեն Ուինթերը։

2022 թվականի մարտի 21-ին հայտարարվել է, որ Ջոնի և Մերիի դերերի համար ընտրվել են Մեգ Դոնելն և Դրեյք Ռոջերը։ 2022 թվականի մայիսի 12-ին հայտարարվել է, որ The CW-ն արդեն արտադրում է հեռուստասերիալը և պրեմիերան նշանակվել է 2022 թվականի հոկտեմբերի 11-ին։ 2022 թվականի օգոստոսին հաստատվել է, որ առաջին էպիզոդում Էքսլը ֆիզիկապես վերադառնալու է Դինի դերին։

### Նկարահանումներ
Պիլոտային սերիայի նկարահանումները սկսվել են 2022 թվականին Նոր Օռլեանում։

## Ծանոթագրություններ

## Արտաքին հղումներ

Կատեգորիա:21-րդ դարի հեռուստասերիալներ
Կատեգորիա:Ամերիկյան ֆենտեզի հեռուստասերիալներ
Կատեգորիա:Ամերիկյան դրամա հեռուստասերիալներ
Կատեգորիա:Հեռուստասերիալներ վամպիրների մասին
Կատեգորիա:2022 հեռուստասերիալներ
Կատեգորիա:Անգլերեն հեռուստասերիալներ
Կատեգորիա:Ամերիկյան սարսափ հեռուստասերիալներ
Կատեգորիա:Ամերիկյան արկածային հեռուստասերիալներ
Կատեգորիա:Հեռուստասերիալներ զոմբիների մասին
Կատեգորիա:Գերբնական
Հայ ավետարանական եկեղեցի (Մոնտեվիդեո)

**Հայ Ավետարանական եկեղեցի** (), հայ ավետարանական տաճար Մոնտեվիդեոյի Բրազո Օրիենտալ քաղաքի շրջակայքում։ Այն հանդիսանում է Ուրուգվայում այս Եկեղեցու կենտրոնակայանը։ Սա Ուրուգվայի այս Եկեղեցու կենտրոնակայանն է։ Հաստատությունը Ուրուգվայի Ավետարանական եկեղեցիների ֆեդերացիայի անդամ է (Հիմնադրվել է 1956 թ.), որը կապված է Եկեղեցիների համաշխարհային խորհրդի համաշխարհային առաքելության և ավետարանական հանձնաժողովի հետ։

## Պատմություն
Եկեղեցին հիմնադրվել է 1926 թվականին, երբ նոր էր ձևավորվում հայ ավետարանական համայնքը։ Այս եկեղեցին միաժամանակ կատարում է նաև համայնքի կազմակերպման և ղեկավարման գործառույթներ։ Տեղի հայ համայնքի կրթական միակ կառույցն եկեղեցու կիրակնօրյա դպրոցն է։

## Ծանոթագրություններ

## Արտաքին հղումներ
* 

Կատեգորիա:20-րդ դարի հայկական վանքեր և եկեղեցիներ
Կատեգորիա:Եկեղեցիներ այբբենական կարգով
Կատեգորիա:Մոնտեվիդեոյի եկեղեցիներ
ա
Կատեգորիա:Հյուսիսային Ամերիկայի հայ ավետարանական եկեղեցիների միություն
Կատեգորիա:Հայ ավետարանական վանքեր և եկեղեցիներ
Վարդան Քեչիչյան

**Վարդան արքեպիսկոպոս Քեչիչյան** (), հայ կաթոլիկ վարդապետ, Մխիթարյան միաբանության անդամ։ Նա ծառայել է որպես Մարդինի հայերի արքեպիսկոպոս և Արևելյան Եվրոպայում  հայ կաթոլիկների մի շարք ծիսական կանոնների համահեղինակ 2001 թվականի փետրվարի 17-ից մինչև իր պաշտոնավարման ավարտը՝ 2005 թվականի ապրիլի 2-ը։

## Կյանք
Արքեպիսկոպոս Քեչիչյանը ծնվել է Սիրիայի հայկական ընտանիքում։ Դպրոցն ավարտելուց հետո նա միացել է Վենետիկի Մխիթարյաններին, որտեղ 1956 թվականի օգոստոսի 15-ին ձեռք է բերել կրոնական մասնագիտություն։ Իտալիայի պապական Գրիգորյան համալսարանում (1953-1959) սովորելուց և փիլիսոփայության և աստվածաբանության մասնագետի աստիճան ստանալուց հետո նա քահանա է ձեռնադրվել 1959 թվականի սեպտեմբերի 8-ին։

Ձեռնադրվելուց հետո նա ծառայել է Իտալիայի, Լիբանանի, Ֆրանսիայի, Արգենտինայի և Սիրիայի տարբեր Մխիթարյան հաստատություններում և միևնույն ժամանակ հովվական աշխատանք է կատարել հայ կաթոլիկների համար։ 1997-2000 թվականներին ծառայել է նաև որպես Մխիթարյանների վանահայր։

2001 թվականի փետրվարի 17-ին Վարդապետ Քեչիչյանը առաջադրվել է Հովհաննես Պողոս II պապի կողմից և 2001 թվականի մայիսի 13-ին ձեռնադրվել եպիսկոպոս՝ ձեռամբ Հայ Կաթողիկե եկեղեցու առաջնորդ Ներսես Պետրոս ԺԹ. Թարմունին պատրիարքի։

Արքեպիսկոպոս Քեչիչյանը հրաժարական է տվել՝ չհասնելով սահմանային տարիքի։ Նա մահացել է 2017 թվականի նոյեմբերի 22-ին՝ 84 տարեկան հասակում։

## Ծանոթագրություններ

Կատեգորիա:Հայ կաթողիկե եպիսկոպոսներ
Կատեգորիա:Մխիթարյան միաբանության անդամներ
Նարինե Եղիյան

**Նարինե Միշայի Եղիյան** (), հայ երգչուհի, սոպրանո։

## Կենսագրություն
Նարինե Եղիյանը ծնվել է Երևանում, 1981 թվականի դեկտեմբերի 16-ին։ 2006 թվականին ավարտել է Երևանի Կոմիտասի անվան պետական կոնսերվատորիան, Նելլի Փիրումովայի դասարանը, 2008 թվականին՝ ասպիրանտուրան, 2013 թվականին՝ Բեռլինի պետական օպերային թատրոնի միջազգային օպերային ստուդիան։
 
Նարինե Եղիյանն արժանացել է «Ռիխարդ Վագներ» և «Լիզ Մուն» մշակույթի ու երաժշտության հիմնադրամների կրթաթոշակների։ Նա Վարպետության դասեր է առել Բ. Ֆասբենդերից, Դ. Պոլասկիից, Ռ. Թռեկելից և ուրիշ երաժիշտներից։ 2013 թվականից հանդիսանում է Բեռլինի պետական օպերային թատրոնի մեներգչուհի։ Նրա դերերգերից են՝ Տեբալտ (Ջուզեպե Վերդիի Դոն Կառլոս (օպերա)|«Դոն Կարլոս»), Պամինա, Ցերլինա (Վոլֆգանգ Ամադեուս Մոցարտի «Կախարդական սրինգ», «Դոն Ժուան»), Ամոր (Քրիստոֆ Վիլիբալդ Գլյուկի «Օրփեոս և Էվրիդիկե»), Բարբարա (Գեորգ Ֆիլիպ Տելեմանի «Էմմա և Էգինհարդ»), Վոգլինդե (Ռիխարդ Վագների «Հռենոսի ոսկին»), Ջանետ (Գաետանո Դոնիցետտիի«Սիրո ըմպելիք»), Մարցելինա (Լյուդվիգ վան Բեթհովենի «Ֆիդելիո»), Իոլանտա (Պյոտր Չայկովսկու «Իոլանտա») և այլն։

Համերգներ է ունեցել Բեռլինում, Փարիզում, Տերեցինում (Չեխիա), Իսպանիայում, մենահամերգներ է ունեցել Բեռլինի օպերային թատրոնում (2015)։ Նարինե Եղիյանը ելույթներ է ունեցել դիրիժորներ Ֆ. Մարկովիչի, Ա. Ռեբշտայնի, Հ. Գրիֆիտսի, Ռ. Յակոբսի, Բ. Բայլի և ուրիշների ղեկավարությամբ։ Նրա երկացանկում եղել են Ռ. Շտրաուսի աշխատություններից։

## Մրցանակներ
*ՀՀ նախագահի մրցանակ (2007)
*Տաթևիկ Սազանդարյանի անվան մեներգիչների հանրապետական մրցանակ (2006)
*«Հանս Գաբորի» մրցանակ (2006, Վիեննա)
*«Նոր ձայներ» (Հատուկ մրցանակ 2009, Գերմանիա)
*Պ. Դոմինգոյի «Օպերալիա» (2011, Մոսկվաա)

## Ծանոթագրություններ

## Արտաքին հղումներ
*Programm (PDF; 192 kB)
*Hamburger Symphoniker – Kammerkonzert
* Porträt in der TAZ
* Mozart ist Balsam für die Stimme und Seele

Կատեգորիա:Հայ սոպրանոներ
Կատեգորիա:Հայ օպերային երգչուհիներ
Hipster Whale

**Hipster Whale**, ավսրալիական անկախ ընկերություն, որը զաղվում է համակարգչային խաղերի մշակմամբ և հրապարակմամբ։ Ընկերությունը հիմնադրվել է 2014 թվականի նոյեմբերի 20-ին, Էնդի Սումի և ՄԷթթ Հոլլի կողմից։ Ընկերությունը մշակել է այնպիսի խաղեր, ինչպիսիք են Shooty Skies, Pac-Man 256 և Disney Crossy Road։

## Պատմություն
Էնդի Սումը և ՄԷթթ Հոլլը հանդիպելով Game Center: Asia Pacific 2013-ի ժամանակ որոշեցին հիմնադրել ընկերություն։ Անվանումը ընտրվեց free-to-play մոդելի խաղերի մասին քննարկման ժամանակ, երբ խոսքի մեջ օգտագործվեց կետ բառը։ Քննարկման ընթացքում Սումը նկարեց մի կետ, որը արդյունքում դարձավ ընկերության լոգոտիպը։ Հետագայում հիմնադիրները կետը պահիցին, որպես թալիսման։

Առաջին խաղ՝ Crossy Road-ի համար ընկերությունը որոշել էր ծախսել ընդամենը 6 շաբաթ, սակայն նկատելով խաղի պոտենցիալը, մշակողները որոշեցին խաղի համար ծախսեցին ավելի քան 12 շաբաթ։ Crossy Road խաղը՝ պլատֆորմային խաղ է, որը մշակված էր նոր շարժիչով։ Անվանումը և խաղի կոնցեպտը վերցված է հայտնի կատակից՝ «Ինչու՞ հավը անցավ ճանապարհը»։

2015 թվականի մայիսի 22-ին Bandai Namco Entertainment և Hipster Whale ընկերությունները ներկայացրեցին Pac-Man 256 խաղը, որում Պակմանը փորձում էր փախչել հոգիներից։ Խաղը թողարկվեց օգոստոսի 20-ին, իսկ 2016 թվականի հուլիսի 22-ին թողարկվեց խաղի տարբերակը՝ Windows, PlayStation 4 և Xbox One-ի համար։

2016 թվականի մարտին Hipster Whale-ը հայտարարեց Crossy Road — Disney Crossy Road խաղի ստեղծման մասին, որը հրպարակվելու էր Disney Interactive Studios-ի կողմից։ Հուլիսի 20-ին ընկերությունը հայտարարեց, որ սկսում էր զբաղվել խաղերի հրապարակմամբ և Atari և Krome Studios Melbourne-ի նախկին աշխատակից Կլաուր Ռիվզին նշանակեց ընկերության նախագահ։ Սեպտեմբերի 7-ին ընկերությունը թողարկեց Disney Crossy Road-ի թարմացված տարբերակը, որում ավելացվել էր կերպարներ Հրեշների կորպորացիայի և նոր ռեժիմ «Weekend Challenge» անունով։

2020 թվականին թողարկեց Crossy Road խաղի շարունակությունը  Crossy Road Castle անունով։ Խաղը հասանելի է միայն Apple Arcade-ում]։ Խաղը կարելի է խաղալ ինչպես սենսորի, այնպես էլ խաղային վահանակի միջոցով։

## Խաղերի ցանկ

## Ծանոթագրություններ

## Արտաքին հղումներ
* 

Կատեգորիա:Ընկերություններ այբբենական կարգով
Կատեգորիա:Համակարգչային խաղեր
Կատեգորիա:Համակարգչային խաղեր արտադրողներ այբբենական կարգով
Կատեգորիա:Ստուդիաներ
Պետրոս Շուժունյան

**Պետրոս Շուժունյան** (), հայ կոմպոզիտոր, ջութակահար։

## Կենսագրություն
Պետրոս Շուժունյանը ծնվել է 1957 թվականին Լենինականում։ Նախնական երաժշտական կրթությունն ստացել է Լենինականի Քրիստափոր Կարա-Մուրզայի անվան ուսումնարանում (ջութակի դասարան)։ Տասնմեկ տարեկանում գրել է առաջին գործերը՝ ջութակի պիես և սյուիտ, որոնք կատարվել են 1975 թվականին։

1976 թվականին ընտանիքի հետ տեղափոխվել է Կանադա, որտեղ 1982 թվականին ավարտել է Մոնրեալի կոնսերվատորիան։ Հանդես է եկել նաև որպես դիրիժոր և խմբավար (ղեկավարել է Մոնրեալի Համազգային հայ մշակութային միության «Քնար» երգչախումբը)։

1987-1988 թվականներին եղել է Մոնրեալի միջազգային օպերային փառատոնի գեղարվեստական ղեկավարի օգնական, 1988-1990 թվականներին՝ Մոնրեալի Մետրոպոլիտեն նվագախմբի աշխատակազմի ղեկավար։

## Ստեղծագործություններ

Հեղինակել է բազմաժանր ստեղծագործություններ (մենանվագ, մեներգ, տրիո, կվարտետ և այլն)։ «Ախ, Թամար» սիմֆանիկ պատկերում, «Արաքս» լարային կվարտետում, «Ձեզ» պոեմում (դաշնամուր և հարվածային գործիքներ), «№ 1 մենախոսության» (ալտի համար) մեջ ակնհայտորեն դրսևորվել են հեղինակի մտածողությունն ու ճաշակը. ազգայինից սերող երաժշտական կառուցվածքները զարգացրել է նորարարական սկզբունքներով, օգտագործել պոլիֆոնիկ և հոմոֆոնիկ միջոցներ։

Հայոց ցեղասպանության 100-ամյա տարելիցի առթիվ գրել է «Պատարագ», որը կատարվել է Մոնրեալի Սան Բատիստ եկեղեցում։

2016 թվականին Պետրոս Շուժունյանն այցելել է Հայաստան։

## Ծանոթագրություններ

## Արտաքին հղումներ
* «Երաժշտական կամուրջներ. Պետրոս Շուժունյան»

Կատեգորիա:Հայ կոմպոզիտորներ
Կատեգորիա:Հայ ջութակահարներ
Երևանի երաժշտական գործիքների փորձարարական ֆաբրիկա

Երեւանի դաշնամուրի գործարանի հիմնադիրն ու տնօրենն է եղել ԼՂԻՄ Մարտակերտ քաղաքում ծնված, 2րդ համաշխարհային պատերազմի մասնակից Մովսես Սարգսի Քարդումյանը։
**Երևանի երաժշտական գործիքների փորձարարական ֆաբրիկա**, փորձարարական ֆաբրիկա Երևան քաղաքում։

## Պատմություն
Ֆաբրիկան ստեղծվել է 1962 թվականին որպես դաշնամուրի ֆաբրիկա։ 1970 թվականից ֆաբրիկայում արտադրել են նաև էլեկտրական կիթառներ (12-լարանի, «Կռունկ», «Կռունկ 75 Մ»), «Կոմիտաս 74», «Անուշ», «Երևան», «Սևան» մակնիշի դաշնամուրներ, էլեկտրամանդոլինա։ Ֆաբրիկայում գործել են նախապատրաստման, հավաքման, էլեկտրական և ստեղնաշարային գործիքների ֆուռնիտուրայի արտադրամասեր։ Արտադրությունը կատարելագործելու, աշխատանքները մեքեյնացնելու համար ներդրվել են նոր հոսքագծեր, ժամանակակից սարքավորումներ։

Գործարանի արտադրանքն իրացվել է ԽՍՀՄ-ում և արտերկրում (Հունաստան, Լեհաստան, Հոլանդիա, ԳԴՀ)։

Գործարանը փակվել է 1990-ական թվականներին։

## Ծանոթագրություններ

Կատեգորիա:Երևանի գործարաններ
Զահրի

**Զահրի** (իսկական անունը՝ **Կարապետ Հովհաննեսի Կարապետյան**, ), հայ աշուղ։

## Կենսագրություն

Աշուղ Խայաթի հայրը։ Աշուղական արվեստը սովորել է աշուղ Նեջմիից։ Կոստանդնուպոլիսում մասնակցել է նշանավոր աշուղների մրցույթներին, արժանացել «Զահրի» (պարսկերեն՝ *թունավոր*՝ սուր մտքի և խայթող լեզվի համար) աշուղական տիտղոսի։ Խուսափելով հավատափոխությունից՝ Թուրքիայից փախել է Ալեքսանդրապոլ։ Մինչ այդ ստեղծագործել է թուրքերեն, ապա գրել է հայերեն երգեր («Ղոշմա», «Խնդիրըս առ, իմ սիրեկան, հոգի ջան...», «Մուխամմազ»)։

Հայկական աշուղական արվեստում ստեղծել է նոր ժանրեր։ Նրա արվեստը բարձր է գնահատել Ջիվանին։

Կատեգորիա:Հայ աշուղներ
Իզաբելլա Լիսիցյան

**Իզաբելլա Նիկիտայի Լիսիցյան** (), հայ օպերային երգչուհի (մեցցո-սոպրանո)։

## Կենսագրություն
Իզաբելլա Լիսիցյանը ծնվել է 1905 թվականի մարտի 9-ին Գրոզնիում։ Ավարտել է Ս. Լիսիցյանի արտասանության, ռիթմի և պլաստիկայի ստուդիան, ապա սովորել Լենինգրադի երաժշտական ուսումնարանի վոկալ բաժնում։

Ձայնային բացառիկ տվյալների շնորհիվ 1927 թվականին (դեռևս՝ ուսանող) հրավիրվել է Լենինգրադի օպերայի և բալետի թատրոն, 1929 թվականից երգել է Փոքր թատրոնում։ Դերերգերից են՝ Պոլինա (Պ. Ի. Չայկովսկու «Պիկովայա դամա»), Լյուբաշա, Լել (Ն. Ա. Ռիմսկի-Կորսակովի «Թագավորի հարսնացուն», «Ձյունանուշ»), Սուզուկի (Ջ. Պուչինիի «Մադամ Բատերֆլայ»), Հրեշտակ (Ա. Գ. Ռուբինշտեյնի «Դևը»), Մադալենա (Ջ. Վերդիի «Ռիգոլետտո») և այլն։

1937 թվականին տեղափոխվել է Երևան, երկու թատերաշրջան Երևանի օպերայի և բալետի թատրոնում հանդես եկել Ալմաստի (Ա. Սպենդիարյանի «Ալմաստ»), Իշխանուհու (Ա. Ս. Դարգոմիժսկու «Ջրահարսը»), Ակսինիայի (Ի. Ի. Ձերժինսկու «Խաղաղ Դոն») և այլ դերերգերով։

Իզաբելլա Լիսիցյանի կատարողական արվեստը բարձր են գնահատել դիրիժորներ Ս. Ա. Սամոսուդը, Ալեքսանդր Մելիք-Փաշաևը, Բ. է. Խայկինը (Կոստանդին Սարաջևի աշակերտը) և ուրիշներ։

Իզաբելլա Լիսիցյանը մահացել է 1941 թվականի մարտի 23-ին Մոսկվայում։

## Ծանոթագրություններ

Կատեգորիա:Հայ օպերային երգչուհիներ
Կատեգորիա:Հայ մեցցո-սոպրանոներ
Սերգեյ Ամեդյան

**Սերգեյ Լևոնի Ամեդյան** (), հայ հոբոյահար, մանկավարժ։ ՌԽՖՍՀ վաստակավոր արտիստ (1976 թվական)։

## Կենսագրություն
Ավարտել է Երևանի Ռոմանոս Մելիքյանի անվան երաժշտական ուսումնարանի (1948 թվական), Մոսկվայի պետական կոնսերվատորիայի (1952 թվական, Միխայիլ Իպոլիտով-Իվանովի դասարան), Երևանի պետական կոնսերվատորիայի (1953 թվական, Սուրեն Ասոյանի դասարան) հոբոյի բաժինները։

1948–1951 թվականներին՝ Հայաստանի ֆիլհարմոնիկ նվագախմբի մենակատար, 1953 թվականից՝ Մոսկվայի Մեծ թատրոնի սիմֆոնիկ նվագախմբում (բեմի տեսուչ՝ 1997 թվականից)։

1958–1965 թվականներին դասավանդել է Մոսկվայի պետական կոնսերվատորիային կից երաժշտական դպրոցում։

Թաղված է Երևանի քաղաքային պանթեոնում։

## Պարգևներ
* Պատանիների և ուսանողների 4-րդ միջազգային փառատոնի 1-ին մրցանակի դափնեկիր (Բուխարեստ, 1953),
* ՌԽՖՍՀ վաստակավոր արտիստ (1976),
* ՌԴ «Հայրենիքին մատուցած ծառայությունների համար» II աստիճանի շքանշան (2001 թվական)։

## Ծանոթագրություններ

## Գրականություն
*Болотин С. В. Энциклопедический биографический словарь музыкантов-исполнителей на духовых инструментах. — 2-е изд., доп. и перераб. — М.: Радуница, 1995. — С. 16. — 4000 экз. — ISBN 5-88123-007-8.

Կատեգորիա:Հայ հոբոյահարներ
Կատեգորիա:Հայ մանկավարժներ
Կատեգորիա:Ռուսաստանի Դաշնության վաստակավոր արտիստներ
Կատեգորիա:Ռոմանոս Մելիքյանի անվան պետական երաժշտական քոլեջի շրջանավարտներ
Սուրեն Բագրատունի

**Սուրեն Վահագնի Բագրատունի** (), հայ թավջութակահար։ Վահագն Բագրատունու որդին։ Միչիգանի պետական համալսարանի պատվավոր պրոֆեսոր։ Մոսկվայի կոնսերվատորիայի Տրիոյի անդամ, Շվեյցարիայի Սանկտ Գալենի միջազգային կամերային երաժշտության, Կանադայի միջազգային երաժշտական փառատոների խորհրդական։

## Կենսագրություն
Սուրեն Բագրատունին ծնվել է Երևանում։ Առաջին անգամ բեմում հանդես է եկել 10 տարեկանում, 14 տարեկանում՝ որպես մենակատար, 17 տարեկանից՝ տեղական և միջազգային մրցույթների դափնեկիր։ Ավարտել է Երևանի Պյոտր Չայկովսկու անվան երաժշտական դպրոցը (1980 թվականին, դասատու՝ Զարեհ Սարգսյան), Մոսկվայի պետական կոնսերվատորիան (1989 թվական, Նատալյա Շախովսկայայի դասարան, ապա անհատական դասեր առել Դանիիլ Շաֆրանից), Բոստոնի «Նյու Ինգլանդ» կոնսերվատորիան (1993 թվականին, Լ. Լեսսերի դասարան), սովորել է Երևանի պետական կոնսերվատորիայում (1980-1982, Զարեհ Սարգսյանի դասարան)։

1990-1995 թվականներին դասավանդել է Բոստոնի «Նյու Ինգլանդ», 1995-2000 թվականներին՝ Իլինոյսի (պրոֆեսոր) համալսարաններում։

Մասնակցել է մի շարք միջազգային փառատոների, համերգներով շրջագայել ԽՍՀՄ-ում, Հարավային Ամերիկայի, Ասիայի, Հարավային Աֆրիկայի երկրներում։

ելույթներ է ունեցել Մոսկվայի ֆիլհարմոնիկ, Հայաստանի ֆիլհարմոնիկ, Շտուտգարդի ֆիլհարմոնիկ, Boston Pops, Փարիզի L’ Orchestre Jeune ֆիլհարմոնիկ, Weimar Staatskapelle, Ռոստոկի, Էրֆուրտի, Շուհլի ֆիլհարմոնիկ և Բեռլինի Halle նվագախմբերի մասնակցությամբ, Լինքոլնի կենտրոնի կամերային երաժշտության միության հետ, ելույթներ Նյուփորթի, Մոսկվայի «Ռուսական ձմեռ», El Paso Pro երաժշտական, Իտալիայի, Շվեյցարիայի, Թայվանի, Մեքսիկայի և Բրազիլիայի միջազգային փառատոներում։

## Մրցանակներ
* Երաժիշտ-կատարողների հանրապետական (1-ին մրցանակ, 1980 թվականին, Երևան) մրցույթի դափնեկիր,
* Այսրկովկասյան (1-ին մրցանակ, 1981 թվականին, Երևան) մրցույթի դափնեկիր,
* Պյոտր Չայկովսկու անվան թավջութակահարների (արծաթե մեդալ, 1986 թվականին, Մոսկվա) մրցույթի դափնեկիր,
* Վ. Գուիի անվան (1-ին մրցանակ, 1988 թվականին, Ֆլորենցիա) մրցույթի դափնեկիր։

## Ծանոթագրություններ

Կատեգորիա:Հայ թավջութակահարներ
Կատեգորիա:Մոսկվայի կոնսերվատորիայի շրջանավարտներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Աիդա Ազնավուրյան

**Աիդա Միքայելի Ազնավուրյան** (), երգչուհի։

Շառլ Ազնավուրի քույրը, Ժորժ Կառվարենցի 
կինը։

## Կենսագրություն
Երաժշտական կրթությունն ստացել է Փարիզում (դաշնամուր), երգարվեստի դասեր է առել հորից։ Վաղ տարիքից երգել է հայկական երգեր։ 9–10 տարեկանում խաղացել է Ֆրանսիայի մանկական թատրոնում, որի հետ շրջագայել է Եվրոպայի մի շարք քաղաքներում։

1942 թվականին տեղի է ունեցել Ազնավուրի առաջին համերգը Փարիզի հայության համար, որին մասնակցել են նաև հայրը և ֆրանսուհի հարսը (Շառլ Ազնավուրի կինը)։

Երգացանկում՝ հատվածներ Արմեն Տիգրանյանի «Անուշ» օպերայից, Սայաթ-Նովայի, նաև հայ, անգլիացի, ֆրանսիացի կոմպոզիտորների երգեր։

1964 թվականին Շառլ Ազնավուրի հետ համերգի ծրագրով այցելել է Հայաստան։ 1956–1961 թվականներին ապրել է Կանադայում, մասնակցել փառատոների։

## Ծանոթագրություններ

Կատեգորիա:Ֆրանսահայ օպերային երգիչներ
Կատեգորիա:Ֆրանսահայ երգչուհիներ
Սայաթ Զաման

**Զաման** (իսկական անունը՝ **Զամանյան Սայաթ**, ), դաշնակահար։

## Կենսագրություն

Ավարտել է Քյոլնի բարձրագույն երաժշտական դպրոցը։ Երկացանկում՝ Յոհան Սեբաստիան Բախի պրելյուդները, ֆուգաները, Լյուդվիգ վան Բեթհովենի սոնատները, Ֆրեդերիկ Շոպենի էտյուդները, մազուրկաները, վալսերը, նոկտյուռնները, Կարլ Վեբերի, Ֆերենց Լիստի, Կլոդ Դեբյուսիի, Սերգեյ Ռախմանինովի, Կոմիտասի, Արամ Խաչատրյանի, Առնո Բաբաջանյանի, Լորիս Ճգնավորյանի, Ռ. Անդրիասյանի, Հ. Ստեփանյանի և ուրիշ ստեղծագործություններից։

Հեղինակ է 2 ֆուգայի, կոնցերտի՝ 2 դաշնամուրի և սիմֆոնիկ նվագախմբի համար, որտեղ նկատելի են հայ երաժշտության ավանդույթները։

1993 թվականին մենահամերգներով հանդես է եկել Երևանում (ընդարձակ երկացանկով), 1996 թվականին՝ Հայաստանի ֆիլհարմոնիկ նվագախմբի հետ (դիրիժոր՝ Մ. Ավետիսյան)։

Եվրոպայի երիտասարդ դաշնակահարների մրցույթի (1987 թվական, Ֆրանկֆուրտ) դափնեկիր։

Կատեգորիա:Հայ դաշնակահարներ
Նոնա Շահնազարյան

**Նոնա (Նելլի) Գրիգորի Շահնազարյան** (), հայ երաժիշտ։ Ռուսաստանի Դաշնության արվեստի վաստակավոր գործիչ (1995), արվեստագիտության դոկտոր (1988), պրոֆեսոր։

## Կենսագրություն
Նոնա Շահնազարյանը ծնվել է 1924 թվականի հունվարի 9-ին Մախաչկալայում։ Սերում է Արցախի Մելիք-Շահնազարյանների տոհմից։ Սկզբնական երաժշտական կրթությունն ստացել է Մախաչկալայում։ 1950 թվականին ավարտել է Մոսկվայի պետական կոնսերվատորիայի դաշնամուրի բաժինը, ապա  ասպիրանտուրան (երաժշտական գեղագիտություն)։

Աշխատել է Մոսկվայի պետական կոնսերվատորիայում, ՌԽՖՍՀ մշակույթի նախարարությունում, «Մուզգիզ» հրատարակչության խմբագրությունում, 1960 թվականից՝ Մոսկվայի արվեստագիտության ինստիտուտում։

Ուսումասիրությունները վերաբերում են ժամանակակից երաժշտական գեղագիտությանը, երաժշտական պրոֆեսիոնալիզմի տիպերին ու դրսևորումներին, ավանդույթ-արդիականություն, Արևելք-Արևմուտք երաժշտական փոխհարաբերություններին, եվրոպական և ոչ եվրոպական երաժշտական ավանդույթների փոխազդեցությանը։

Նոնա Շահնազարյանը մահացել է 2016 թվականի հոկտեմբերի 2-ին Մոսկվայում։

## Մատենագիտություն
* Интонационный «словарь» и проблема народности, М., 1966.
* О национальном в музыке, 2 изд., испр., М., 1968.
* Сергей Баласанян, М., 1972 (համահեղ.).
* Проблемы музыкальной эстетики в теоретичских трудах Стравинского, Шенберга, Хиндемита, М., 1975.
* Музыка Востока и музыка Запада, М., 1983.
* Проблема народности в советском музыкальном искусстве на современном этапе, М., 1987.
* Художественная традиция в музыкальной культуре XX века, М., 1997.
* Парадоксы советской музыкальной культуры. 30-е годы, М., 2001.
* Феномен национального в зеркале композиторского творчества (Россия-Армения). Очерки, М., 2007.

## Ծանոթագրություններ

Կատեգորիա:Մանկավարժներ այբբենական կարգով
Կատեգորիա:Գիտնականներ այբբենական կարգով
Կատեգորիա:Արվեստագիտության դոկտորներ
Կատեգորիա:Հայ երաժիշտներ
Կատեգորիա:Հայ մանկավարժներ
Կատեգորիա:Հայ երաժշտագետներ
Կատեգորիա:Հայ պրոֆեսորներ
Կատեգորիա:Խորհրդային ակադեմիական երաժիշտներ
Կատեգորիա:Փիլիսոփայական գիտությունների դոկտորներ
Կատեգորիա:Հայ երկարակյացներ
Շիրինի Օհան

**Շիրինի Օհան**, 19-րդ դարի աշուղ։

Հորինել է և սազի նվագակցությամբ կատարել հայերեն ու թուրքերեն սիրային, կենցաղային երգեր։ Աչքի է ընկել առավելապես թուրքերեն երկիմաստ բառախաղերով, որի համար նրան մեղադրանքով հաճախ թուրքական դատարան են կանչել, սակայն սրամիտ բացատրությունների շնորհիվ ազատ է արձակվել։ Նրա երգերից և բառախաղերից ընդգրկված են Տ. Մկունդի «Ամիտայի արձագանգներ» (1950) գրքում։

Կատեգորիա:Հայ աշուղներ
Գոռ Ազիզյան

**Գոռ Մուշեղի Ազիզյան** (, ), սպորտի աշխարհում հայտնի է որպես Gor MMA, մարտարվեստի դպրոցի հիմնադիրն է և գլխավոր մարզիչը։

## Կենսագրություն
Գոռը ծնվել է 1981 թվականի օգոստոսի 2-ին Երևան քաղաքում, որտեղ անցկացրել է իր մանկությունն ու վաղ տարիները։

1988-1998 թվականներին սովորել է Երևանի թիվ 40 դպրոցում։

5 տարեկանում սկսել է հաճախել կարատեի և ազատ ոճի ըմբշամարտի մարտական դասընթացների։

1998 թվականին ընդունվել է Ֆիզիկական կուլտուրայի և սպորտի ինստիտուտ՝ մասնագիտանալով մարտարվեստի ոլորտում, որն ավարտել է 2002 թվականին։

2002-2004 թվականներին ծառայել է բանակում։

2004 թվականից թեղափոխվել է Մոսկվա։

## Կարիերա
1987 թվականից հաճախել է կարատեի և ազատ ոճի ըմբշամարտի դասընթացների։

1992-1999 թվականներին՝ կարատեի Հայաստանի ամենամյա չեմպիոն։

1997 թվականի աշխարհի առաջնության մեդալակիր Տոկիո։

1999 թվականին Հունգարիա, Միշկոլց քաղաքի երիտասարդների աշխարհի առաջնության հաղթող։

2005 թվականին կարատեի Մոսկվայի չեմպիոն։

2005 թվականին ԱՄՆ-ում կրկին զբաղվել է ազատ ոճի ըմբշամարտով։

2016-2019 թվականներին բնակվում էր ԱՄՆ-ում և աշխատում էր American Top Team-ում։

2017 թվականից հանդիսանում է American Top Team-ի պաշտոնական ներկայացուցիչը Մոսկվայում։

### GOR MMA Ակումբ
2004 թվականին նա հիմնել է GORMMA մարտարվեստի ակադեմիան Մոսկվայում

Դպրոցում աշխատում են տարբեր մարզաձևերի 20 մարզիչներ, հանդես են գալիս 100-ից ավելի պրոֆեսիոնալ մարտիկներ և ավելի քան 300 սիրողական, ովքեր շուտով կհամալրեն պրոֆեսիոնալ մարտիկների շարքերը
։

Գոռի հիմնադրած ակումբը գոյություն ունի արդեն 18 տարի և այս ընթացքում մարտարվեստի ակադեմիայի անդամները տարբեր գովազդներում նվաճել են աշխարհի 16 չեմպիոնական գոտիներ։

Մարզիկների ամբողջական ցանկը

*Շարապուտդին «Բուլետ» Մագոմեդովը միացել է ակումբին 2019 թվականին 
*Օլեգ «Բարի հոգի» Դադոնովը միացել է ակումբին 2018 թվականին
*Աքբար Աբդուլաևը միացել է ակումբին 2018 թվականին
*Վալտեր «Մաքուր հրեշ» Իգնասիոն միացել է ակումբին 2018 թվականին 
*Ռամզան Ձաուրովը, միացել է ակումբին 2018 թվականին
*Իսլամ Լաբազանովը միացել է ակումբին 2018 թվականին
*Ռաֆայել «Բուֆալո» Աբրահամյանը միացել է ակումբին 2018 թվականին
*Դենիլսոն «Նինջա» Մաթոսը միացել է ակումբին 2018 թվականին
*Բոգդան Գուսկովը միացել է ակումբին 2018 թվականին 
*Խամզաթ Չապանովը միացել է ակումբին 2018 թվականին 
*Ալեքսանդր Գլադկովը միացել է ակումբին 2018 թվականին 
*Դմիտրի «Չարի մեքենա» Սոսնովսկին միացել է ակումբին 2018 թվականին
*Յուսուփ Շուաևը միացել է ակումբին 2018 թվականին
*Լեոնարդո Կազոտին միացել է ակումբին 2018 թվականին
*Գեղամ Վարդանյանը, միացել է ակումբին 2018 թվականին
*Ֆոտիհ Քարիմովը միացել է ակումբին 2018 թվականին
*Վյաչեսլավ «Սլավա» Գորբունովը միացել է ակումբին 2018 թվականին
*Մագոմեդ-Մուրատ Միրզաբեկովը միացել է ակումբին 2018 թվականին
*Ախմեդ Բագուժաևը միացել է ակումբին 2018 թվականին
*Մագոմեդ Սաիդովը միացել է ակումբին 2022 թվականին

## Ծանոթագրություններ

Կատեգորիա:1981 ծնունդներ
Կատեգորիա:Օգոստոսի 2 ծնունդներ
Կատեգորիա:Հայ մարզիչներ
Միհրան Էսեկուլյան

**Միհրան Էսեկուլյան** (), կիպրոսահայ կոմպոզիտոր։

## Կենսագրություն
Միհրան Էսեկուլյանը ծնվել է 1952 թվականին, Կիպրոսում։

Ավարտել է Նիկոսիայի Մելքոնյան կրթական հաստատության ջութակի բաժինը, դասատու՝ Վ. Պետելյան, 1978 թվականին՝ Երևանի Կոմիտասի անվան պետական կոնսերվատորիան, դասատու՝ Էդվարդ Միրզոյան։

Միհրան Էսեկուլյանը ուսման տարիներին Գրիգոր Նարեկացու «Մատեան ողբերգութեան» պոեմի հիման վրա գրել է «Նարեկ» օրատորիայի 2 մասը։

1979 թվականից հաստատվել է Մոնրեալում, որտեղ ավարտել է օրատորիան (5-մասանոց, սոպրանո, բարիտոն, նաև սրինգ, տավիղ, հարվածային գործիքներ)։ 1980 թվականից ստեղծում է էլեկտրոնային և համակարգչային երաժշտություն, որոնցից հայտնի են «Ձոն առ Կոմիտաս» (նվագախմբի համար), «Հայրեն մեկ» (ֆլեյտա, հոբոյ, տավիղ, 2 ջութակ, ալտ, թավջութակ) գործերը, գործիքավորել է նաև Կոմիտասի դաշնամուրային պարերը։

1989 թվականին Շվեդիայի Կառավարության կրթաթոշակով սովորել է Ստոկհոլմում, որտեղ գրել է «Ալլո, ես եմ, լա՞վ ես» էլեկտրոնայի երկը (ըստ շվեդական երաժշտության), որը բազմիցս կատարվել է Շվեդիայում և Կանադայում։

Դասավանդում է Քվեբեկի կոնսերվատորիայում և Մոնրեալի համալսարանում։

1985 թվականին Նյու Յորքում արժանացել է Արամ Խաչատրյանի անվան 1-ին մրցանակի։

## Ծանոթագրություններ

## Արտաքին հղումներ

Կատեգորիա:Հայ կոմպոզիտորներ
Կատեգորիա:Կանադացի երաժիշտներ
Արթուր Հովհաննիսյան (քաղաքական գործիչ)

**Արթուր Ղարիբի Հովհաննիսյան** (), հայ կուսակցական, քաղաքական գործիչ, Քաղաքացիական պայմանագիր կուսակցության անդամ, Հայաստանի 7-րդ («Իմ քայլը» դաշինքից) և 8-րդ («ՔՊ» կուսակցությունից) գումարումների Ազգային ժողովի պատգամավոր, ՀՀ Ազգային ժողովի «Քաղաքացիական պայմանագիր» խմբակցության քարտուղար։

## Կենսագրություն
Արթուր Հովհաննիսյանը ծնվել է 1990 թ. մայիսի 26-ին Երևանում։ 2008-2010 թթ. ծառայել է Հայաստանի զինված ուժերում։

### Կրթություն
2007-2008 թվականներին սովորել է Մոնթե Մելքոնյանի անվան համալսարանի լրագրության ֆակուլտետում։ 2016 թվականին ավարտել է Երևանի պետական համալսարանի լրագրության ֆակուլտետը։

## Աշխատանքային գործունեությունը
2012-2013 թվականներին աշխատել է Ա1+ հեռուստաընկերության լրագրող։ 2013-2015 թվականներին զբաղվել է անհատ ձեռներեցությամբ։ 2015-2016 թվականներին եղել է Հ3 հեռուստաընկերության լրագրող։

2016-2017 թվականներին «Առաջին լրատվական» կայքի լրագրող, լրատվական թողարկումների մեկնաբան, տեսանկարահանման  բաժնի պրոդյուսեր, 2017-2018 թվականներին եղել է Para.tv առցանց հեռուստաընկերության գլխավոր պրոդյուսեր։ 2018-2019 թվականներին եղել է Հայաստանի վարչապետի աշխատակազմի հանրային կապերի և տեղեկատվության կենտրոն ՊՈԱԿ-ի տնօրենի առաջին տեղակալ։

## Քաղաքական գործունեություն
Հունիսի 10, 2019 - օգոստոսի 2, 2021թթ. եղել է ՀՀ ԱԺ 7-րդ գումարման պատգամավոր «Իմ քայլը» կուսակցությունների դաշինքի համապետական ընտրական ցուցակով։ ՀՀ ԱԺ մարդու իրավունքների պաշտպանության և հանրային հարցերի մշտական հանձնաժողովի անդամ։

2021 թ. հունիսի 20-ին ՀՀ ԱԺ 8-րդ գումարման պատգամավոր է ընտրվել «Քաղաքացիական պայմանագիր» կուսակցության համապետական ընտրական ցուցակով։ ՀՀ ԱԺ մարդու իրավունքների պաշտպանության և հանրային հարցերի մշտական հանձնաժողովի անդամ։

## Ընտանիք
Ամուսնացած է, ունի երկու զավակ։

## Ծանոթագրություններ
 

Կատեգորիա:ՀՀ ԱԺ 8-րդ գումարման պատգամավորներ
Լյուսի Թաշճյան

**Լյուսի Պետրոսի Թաշճյան** (), պատմաբան։ ՀՀ մշակույթի վաստակավոր գործիչ (1970 թվական)։

Ավարտել է Բաքվի պետական համալսարանը (1943 թվական)։ 1931–1954 թվականներին աշխատել է Բաքվում (Գիտությունների ակադեմիայի պատմության ինստիտուտ, պետական թանգարան)։

1954–1993 թվականներին՝ Երևանի Հ. Թումանյանի տուն-թանգարանի գլխավոր ֆոնդապահ, 1971 թվականին՝ Ալեքսանդր Սպենդիարյանի տուն-թանգարանի հիմնադիրներից։ Կազմել է «Հովհաննես Թումանյանը երաժշտության մեջ։ Տեղեկատու» (1999 թվական, 2-րդ լրացում և ուղղված հրտարակություն, համահեղինակ, 2012 թվական), «Հովհաննես Թումանյանը ՍՍՀՄ ժողովուրդների և օտար լեզուներով։ Մատենագիտություն (1893–1983)» (1983), «Հովհաննես Թումանյանի կյանքն ու ստեղծագործությունը։ Ցուցահանդես դպրոցում» (1966) և այլ ժողովածուներ։

Դուստրը՝ Դելսուզ Արշավիրի Թաշճյան (ծնված՝ 09.07.1935, Բաքու), բժշկուհի։ Բժշկական գիտությունների թեկնածու (1976 թվական), դոցենտ (1989 թվական)։ 1998–2002 թվականներին՝ Երևանի Հ. Թումանյանի թանգարանի գիտաշխատող։ Կազմել է «Ավետիք Իսահակյանը երաժշտության մեջ» (2006 թվական), «Վահան Տերյանը երաժշտության մեջ» (2008), «Հովհաննես Շիրազը երաժշտության մեջ» (2012 թվական) տեղեկատուները և այլ ժողովածուներ։

Կատեգորիա:Հայ պատմաբաններ
Կատեգորիա:ՀՀ մշակույթի վաստակավոր գործիչներ
Կատեգորիա:Բաքվի պետական համալսարանի շրջանավարտներ
Դեյվիդ Կաստանեդա

**Դեյվիդ Կաստանեդա** (, ), մեքսիկական ծագմամբ ամերիկացի դերասան, որն առավել հայտնի է նեթֆլիքսի «Ակադեմիա Ամբրելլա» հեռուստասերիալում կատարած Դիեգո Հարգրիվսի դերով։

## Վաղ տարիներ
Ծնվել է Կալիֆոռնիա նահանգի Լոս Անջելես քաղաքում, բայց մեծացել է Մեքսիկայի Սինալոա քաղաքում։ Տասնչորս տարեկան հասակում վերադարձել է ԱՄՆ և սկսել է հաճախել Workman High School: Կաստանեդան ի սկզբանե քոլեջում ուսանել է Քաղաքացիական ճարտարագիտություն՝ ուսումն ավարտելուց հետո ընտանեկան բիզնեսը շարունակելու համար։ Սակայն սկսում է հետաքրքրվել կինեմատոգրաֆիայով և 2007 թվականին Կալիֆոռնիա նահանգի Ֆուլերթոն համալսարանում սկսում է մասնագիտանալ կինոարտադրության և միջազգային հարաբերությունների ոլորտներում։ Շուտով հետաքրքրվում է դերասանական արվեստով և սկսում է հաճախել լսումների։ Դերասանական կարիերայի ընթացքում սովորել է ոչ լրիվ օրով և ավարտել է համալսարանը 2015 թվականին։

## Կարիերա
2011 թվականին կատարել է գլխավոր դեր կարճամետրաժ Մադոգին ֆիլմում, որը կարճամետրաժ ֆիլմերի *NBCUniversal* փառատոնում արժանացել է հանդիսատեսի համակրանք մրցանակին։ 2012 թվականին ստացել է էպիզոդիկ դեր «Պարեկը» ֆիլմում, իսկ 2013 թվականին մարմնավորել է Ջորջին «Նրանց շփոթել են ծննդատանը» հեռուստասերիալի մի քանի էպիոզդներում։

2018 թվականին կատարել է Հեկտորի դերը «Մարդասպանը 2։ Ընդդեմ բոլորի» ֆիլմում, նաև կատարել է երկրորդական դեր «Չիկանո» ֆիլմում։ 2019 թվականին նկարահանվել է «Մենք երիտասարդ ենք մահանում» ֆիլմում, որտեղ նրա խաղընկերը եղել է Ժան-Կլոդ Վան Դամը, իսկ «Կյանքում սթենդափեր» ֆիլմում գլխավոր դերում նրա խաղընկերը եղել է Բիլլի Քրիստալը։

2019 թվականից մինչ այժմ նեթֆլիքսի «Ակադեմիա Աբրելլա» հեռուստասերիալում կատարում է Դիեգո Հարգրիվսի դերը։

## Ֆիլմագրություն

## Ծանոթագրություններ

## Արտաքին հղումներ

Կատեգորիա:21-րդ դարի ամերիկացի դերասաններ
Կատեգորիա:21-րդ դարի ամերիկացի տղամարդ դերասաններ
Կատեգորիա:Ամերիկացի տղամարդ հեռուստատեսային դերասաններ
Կատեգորիա:Ամերիկացի տղամարդ կինոդերասաններ
Կատեգորիա:Մեքսիկացի դերասաններ
Կատեգորիա:Մեքսիկացի կինոդերասաններ